Diari Oficial de la Generalitat Valenciana


Sumari del DOGV 9574, del 14-04-2023 (2023/4053)

RESOLUCIÓ de 5 d'abril de 2023, de la Direcció General d'Obres Públiques, Transports i Mobilitat Sostenible, de delegació de l'exercici de competències relatives a l'ampliació del TRAM Alacant a les poblacions compreses entre Gandia, Oliva i Dénia en l'entitat pública empresarial Ferrocarrils de la Generalitat Valenciana (FGV).
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9574

Data del DOGV
:   14-04-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/4053


Data del document
:   05-04-2023

Organisme emissor
:   Conselleria de Política Territorial, Obres Públiques i Mobilitat

Tipus de document
:   Resolució

Anàlisi jurídica

 Descriptors 

:   * Conselleria de Política Territorial, Obres Públiques i Mobilitat

RESOLUCIÓ de 5 d'abril de 2023, de la Direcció General d'Obres Públiques, Transports i Mobilitat Sostenible, de delegació de l'exercici de competències relatives a l'ampliació del TRAM Alacant a les poblacions compreses entre Gandia, Oliva i Dénia en l'entitat pública empresarial Ferrocarrils de la Generalitat Valenciana (FGV). [2023/4053]  
  
L'estratègia per a la millora de la mobilitat, infraestructures i transport de la Comunitat Valenciana recull la necessitat d'optimitzar la comunicació en la zona del litoral valencià, ja que es tracta d'una zona amb molta població i activitat turística.  
Concretament, el territori litoral comprés entre les àrees metropolitanes de València i Alacant es considera un espai de la màxima importància social, econòmica i mediambiental. En aquest espai, i pel que fa al sistema ferroviari i tramviari, el ferrocarril finalitza a Gandia, mentre que el tramvia, amb origen a Alacant, conclou a Dénia, i deixa una falta de connexió entre totes dues poblacions, així com amb altres ciutats com Oliva. És a dir, la connexió litoral és necessària.  
  
Realitzats estudis sobre la zona per part de l'entitat FGV en la seua condició d'administrador de les infraestructures ferroviàries i tramviàries de la Comunitat Valenciana, es va arribar a la conclusió de la construcció de la línia de tramvia entre Gandia i Dénia. Es tractaria d'un servei similar al que uneix Alacant i Dénia, prestat per FGV a través del TRAM Alacant.  
Sobre la base de la Llei 6/2011, d'1 d'abril, de mobilitat de la Comunitat Valenciana, és competència de la conselleria competent en matèria de transports l'exercici de les potestats previstes en aquesta llei, relacionades amb la planificació, construcció, manteniment i administració de les infraestructures de transport de la Comunitat Valenciana, per la qual cosa la competència per a la posada en marxa de la línia correspon a la Conselleria de Política Territorial, Obres Públiques i Mobilitat.  
De conformitat amb l'article 63 de la Llei 6/2011, d'1 d'abril, de mobilitat de la Comunitat Valenciana, és competència d'aquesta Direcció General l'aprovació inicial de l'estudi de planejament, així com, en general, la realització, tramitació i aprovació dels documents necessaris per a la planificació de les infraestructures de transport, excepte la competència per a l'aprovació de l'estudi informatiu que correspon a la persona titular de la conselleria competent en la matèria, d'acord amb l'article 64 de la llei esmentada.  
Partint d'això, i en atenció als treballs que l'establiment de la línia requereix, es considera oportú, per a millorar l'eficàcia de la gestió i la consecució dels fins pretesos, delegar en l'entitat Ferrocarrils de la Generalitat Valenciana (FGV) la realització, tramitació i aprovació dels documents necessaris per a la planificació de l'ampliació del TRAM Alacant a les poblacions compreses entre Gandia, Oliva i Dénia.  
  
Les raons que motiven aquesta delegació són:  
- FGV té la condició d'administrador de totes les infraestructures de transport ferroviari i tramviari.  
- En el Pla de serveis 2022-2030 previst per FGV, un dels objectius principals plantejats és satisfer les necessitats de mobilitat d'un major nombre de persones. L'ampliació de la Línia 9 Dénia-Gandia incrementaria les freqüències, desenvoluparia la xarxa i milloraria la qualitat del servei.  
- En la seua condició d'administrador d'infraestructures ferroviàries i tramviàries de la Comunitat Valenciana, Ferrocarrils de la Generalitat Valenciana va analitzar la connexió ferroviària entre les poblacions de Gandia, Oliva i Dénia. El resultat d'aquest estudi va posar de manifest que la construcció de la línia de tramvia entre Gandia i Dénia era la millor opció. Aquest estudi previ posa de manifest un major coneixement del projecte, així com de les necessitats reals de la posada en marxa del servei i és per això l'opció més eficaç.  
- FGV disposa de l'especialització necessària tant per a la construcció, manteniment i explotació de la infraestructura ferroviària, com per a l'explotació de la línia, tant des d'una perspectiva comercial (anàlisi del mercat i necessitats dels potencials clients, establiment de freqüències), com a tècnica (necessitats i tipologies de material mòbil a utilitzar en el tram de línia a desenvolupar- o de seguretat ferroviària- valoració de la viabilitat i conveniència de tramviarització d'alguns dels trams, etc.).  
  
- FGV, amb la condició d'administrador d'infraestructures de transport, ha inclòs en la seua plantilla el personal de l'antic Ens Gestor de la Xarxa de Transport i Ports de la Generalitat. Té, gràcies a això, l'especialització i organització de recursos tècnics i humans idònia, i amb una visió global de les necessitats i requeriments exigibles.  
  
- Donada l'íntima i necessària connexió entre els treballs de planificació i construcció, l'exercici dels quals correspon a FGV; en el concret supòsit que ens ocupa, és aconsellable que tots els treballs per a la posada en marxa d'aquells siguen dirigits per un mateix subjecte, FGV.  
  
En resum, hi ha raons d'eficàcia suficients perquè es realitze la delegació de competències en FGV per a la planificació de l'ampliació de la Línia 9 Dénia - Gandia.  
Per això, de conformitat amb el que estableix l'article 9 de la Llei 40/2015, d'1 d'octubre, de règim jurídic del sector públic, d'acord amb el qual, els òrgans de les diferents administracions públiques podran delegar l'exercici de competències que tinguen atribuïdes en els organismes públics o entitats de dret públic vinculats o dependents d'aquelles, havent-se produït l'autorització d'aquesta delegació per la Secretaria Autonòmica d'Obres Públiques, Transports i Mobilitat Sostenible i l'acceptació pel Consell d'Administració d'FGV, i fent ús de les facultats que em confereix l'article 63 de la Llei 5/1983, de 30 de desembre, del Consell, resolc:  
  
Primer  
Delegar en la direcció gerència de Ferrocarrils de la Generalitat Valenciana (FGV) la realització, tramitació i aprovació dels documents necessaris per a la planificació de l'ampliació del TRAM Alacant a les poblacions compreses entre Gandia, Oliva i Dénia.   
  
Segon  
1. La present delegació d'atribucions podrà ser revocada en qualsevol moment per l'òrgan delegant, de conformitat amb el que estableixen l'article 63.5 de la Llei 5/1983, de 30 de desembre, del Consell, i l'article 9.6 de la Llei 40/2015, d'1 d'octubre, de règim jurídic del sector públic. Així mateix, les atribucions delegades en la present resolució podran ser reclamades en els termes i amb els requisits que estableix l'article 10 d'aquesta última norma.  
2. Les resolucions que es dicten en virtut de la delegació conferida per aquesta resolució s'entenen dictades per l'òrgan delegant, de conformitat amb el que estableix l'article 9.4 de la Llei 40/2015, d'1 d'octubre, de règim jurídic del sector públic.  
3. Sempre que es faça ús d'aquesta delegació de competències, s'haurà de fer constar aquest aspecte en la resolució adoptada, de conformitat amb el que s'estableix en l'article 9.4 de la citada Llei 40/2015 i l'article 63.6 de la Llei 5/1983, de 30 de desembre, del Consell.  
  
Tercer  
La present resolució tindrà efecte des del mateix dia de la seua publicació en el Diari Oficial de la Generalitat Valenciana.  
  
València, 5 d'abril de 2023.- La directora general d'Obres Públiques, Transports i Mobilitat Sostenible: Roser Obrer Marco.